དེ་ནས་སྦ་བཞེད་ཁུངས་ལྡན་ཡིན་མིན་དེ་ལ་བསམ་ཚུལ་ཡོད་པ་བཞིན་ངེད་གཉིས་ལའང་བསམ་ཚུལ་ལོས་ཡོད།ཡིན་ནའང་སྦ་བཞེད་ནང་གསལ་བའི་ནང་དོན་མང་པོ་ཞིག་ཁུངས་ལྡན་ཡིན་པ་ནི།ཏུན་ཧོང་སོགས་ཀྱི་ཡིག་རྙིང་དང་བསྡུར་དུས་ར་འཕྲོད་ཡོང་གི་ཡོད།སྤྱིར་བཏང་ཡིག་ཆའི་ནང་དོན་ལ་བལྟ་དུས་ཕྱོགས་གཉིས་ལ་ཡིད་གཟབ་བྱེད་དགོས་འདུགདང་པོ་ནི།ཡིག་ཆ་ངོ་མ་ཡིན་མིན་དང་།གཉིས་པ་ནི།ནང་དོན་ལ་འཁྱོག་བཤད་ཡོད་མེད་དེ་རེད།སྦ་བཞེད་ཀྱི་ཚིག་སྦྱོར་དང་ནང་དོན་ལ་བསམ་ན།གཞི་རྩའི་ཡིག་ཆ་རྙིང་ཁུངས་ཤིག་ཡིན་པ་གསལ་པོ་རེད།ཡིན་ནའང་ལྷད་ཡོད་སྲིད་པ་རེད།གཉིས་པ་ནང་དོན་གྱི་ཆ་ནས་བཤད་ན།སྦ་གསལ་སྣང་གི་རྒྱབ་ལྗོངས་ལ་བསམ་བློ་གཏོང་དགོས།སྐབས་འདིའི་ཆོས་ལུགས་ཀྱི་རྙོག་གྲ་དེའི་རྒྱབ་ལ་བོད་ཀྱི་ཁྱིམ་རྒྱུད་ཆེན་པོ་གཉིས་ཏེ།སྦའམ་དབའི་ཁྱིམ་ཚང་དང་།འབྲོའི་ཁྱིམ་ཚང་གི་འགལ་ཟླ་ཡང་ཚུད་ཡོད་པ་རེད།